Aitor Arregi Galdos

Aitor Arregi Galdos (Oñati, Gipuzkoa, 1977ko maiatzaren 20a) euskal zinemagilea da, zuzendari eta gidoigile gisa ere aritutakoa. Moriarti Produkzioak ekoiztetxeko partaidea da, beste bost lagunekin batera. Horrezaz gain, Ikus-entzunezko komunikazioa irakasten du Mondragon Unibertsitatean.

Ibilbidea 
Enpresa ikasketak Mondragon Unibertsitatean egin zituen, Enpresagintza fakultatean. Ikasketa horiek amaituta, Errealizazio ikastaro bat egin zuen Sarobe Aretoan, Urnietan. 2002an, Moriarti Produkzioak sortu zuen beste bost lagunekin: Asier Acha, Xabier Berzosa, Jon Garaño, Jorge Gil, eta Jose Maria Goenaga. Ekoiztetxearen egoitza Pasaian dago. Moriarti ekoiztetxearen ezaugarri bat izan da lana taldean egiten dutela, baita filmak zuzendu ere, batzuetan euren arteko rolak aldatuta.

2008a ezkero, Aitor Arregik aldi berean egiten du lan zineman eta irakaskuntzan, urte hartatik Ikus-entzunezko komunikazioa irakasten du-eta Mondragon Unibertsitatearen Aretxabaletako campusean. Zenbait urtez MUtelebista zuzendu du, unibertsitatearen telebista.

Oraingoz Handia izan da Aitor Arregik —Jon Garañorekin batera— zuzendutako filmik arrakastatsuena. Donostiako Zinemaldiaren Sail Ofizialean lehiatu zen, eta bertan Euskal Zinemaren Irizar saria eta “Epaimahaiaren Sari Berezia” irabazi zituen. Horrezaz gain, Goya sarietan 13 izendapen izan zituen, horietatik 10 irabazita, tartean bat, gidoi original onenari emandakoa, zeina jaso baitzuten Aitor Arregik berak, Andoni de Carlosek, Jon Garañok eta Jose Mari Goenagak. 2018ko martxoa ezkero, Netflix streaming plataforman ikus daiteke, AEBetan eta Frantzian salbu. 2018ko abuztuan, Espainiako Zine Akademiak izendatu zuen Handia filma, beste bi pelikularekin batera, Espainia ordezkatzeko Oscar sarietan, ingelesez besteko filmen atalean, nahiz eta gero behin betiko hautaketan aukeratua izan ez.

Filmografia 
 La trinchera infinita (2019)
 Handia (2017)
 Zarautzen erosi zuen (film laburra, 2014)
 Lucio (dokumentala, 2007)
 Cristóbal Molón (marrazki bizidunak, 2006)
 Glup (marrazki bizidunak, 2004)
 Sahara Marathon (2004)

Erreferentziak

Ikus, gainera 
 Euskal Herriko zinema
 Dokumentalak Euskal Herrian
 Goya Sariak

Kanpo estekak 
 Aitor Arregi IMDb datu-basean.

Oñatiarrak
Gipuzkoako zinema zuzendariak
Euskal Herriko zinema gidoilariak
Gidoi original onenaren Goya sariaren irabazleak
Mondragon Unibertsitateko ikasleak
Mondragon Unibertsitateko irakasleak
Zuzendari onenaren Zilarrezko Maskorraren irabazleak